Gladys Anderson Emerson

Gladys Ludwina Anderson Emerson (Caldwell (Kansas), 1903ko uztailaren 1a – Santa Monica (Kalifornia), 1984ko urtarrilaren 18a) estatubatuar historialari, biokimikari eta nutrizionista izan zen, eta bitaminek gorputzean duten papera ikertu zuen. E bitamina modu puruan isolatzen lehena izan zen, eta 1952an Garvan-Olin domina irabazi zuen. 

 Bizitza 
Gladys Anderson 1903ko uztailaren 1ean jaio zen, Caldwellen (Kansas). Otis eta Louise (Williams) Andersonen alaba bakarra zen. Fort Worth-eko lehen hezkuntzako eskolara eta El Renoko (Oklahoma) institutura joan zen. Kimika, fisika eta ingelesean graduatu zen Oklahoma College for Women-en (gerora, University of Science and Arts of Oklahoma izena hartu zuen). 1926an Stanford Unibertsitatean Historia eta Ekonomian masterra lortu zuen.

Geografia eta Historia ikasgaiak ematen zituen Bigarren Hezkuntzako institutu batean; hor, departamentu buru izan zen, eta ondoren, Kaliforniako Unibertsitatean Berkeleyn biokimika eta nutrizio arloko lanpostu bat onartu zuen. Biokimikan eta animalien nutrizioan doktoretza osatu zuen Berkeleyn 1932an. Urte berean, bere lankide Oliver Huddleston Emerson doktorearekin ezkondu zen. Berehala, biak doktoratu ondoko ikertzaile gisa onartu zituzten Gottingengo Unibertsitatean, Alemanian: bertan, Anderson Emersonek Adolf Otto Reinhold Windaus eta Adolph Butenandt Nobel sariaren irabazleekin lan egin zuen.

 Ikertzaile lana 
1933tik 1942ra Biologia Esperimentaleko Institutuko ikertzaile elkartua izan zen Kaliforniako Unibertsitatean, Berkeleyn, eta Herbert McLean Evansekin lan egin zuen. Herbert Evansek E bitamina identifikatu eta izendatu zuen 1922an. Hala ere, Gladys Emerson izan zen isolatu zuen lehena, gari-ernamuinaren oliotik alfatokoferola lortuz. 1940an, dibortziatu egin ziren.

1942an, Merck-entzat lan egin zuen, ikertzaile gisa, eta hamalau urte eman zituen postu horretan; animalien nutrizioko saileko buru izatera iritsi zen. B taldearen bitaminen ikerketan Rhesus makakoekin lan egin zuen. Merck-en B6 bitaminen erretentzioak arteriosklerosiaren garapenean duen papera identifikatu zuen. 1950etik 1953ra, Sloan-Kettering Institutuan lan egin zuen, dietaren eta minbiziaren arteko lotura ikertzen.

1956an, Los Angeleseko Kaliforniako Unibertsitateko College of Letters and Sciences ikastetxean hasi zen nutrizio irakasle. 1961ean, nutrizio zientzien dibisiora pasa zen unibertsitate bereko Osasun Publikoko Eskolan, eta bertako lehendakariorde izan zen 1962tik 1970era. 

1969an, Richard M. Nixon presidenteak Emerson izendatu zuen Kontsumitzaileari Eragiten dion Elikagaien Hornidurari buruzko Panelaren (The White House Conference on Food, Nutrition, and Health) presidenteorde. 1970ean, FDAren aurrean aditua izan zen bitamina, osagarri mineral eta elikagai-gehigarriei dagokienez.

1984ko urtarrilaren 18an hil zen, Santa Monikan, eta El Renon lurperatu zuten, Oklahoman, 1984ko urtarrilaren 24an.

 Erreferentziak 

 Kanpo estekak 

 Emerson, Gladys Anderson 1972
 "Gladys Anderson Emerson" The Journal of Nutrition. 115 (7): 837–41. doi:10.1093/jn/115.7.835. PMID 3891927.

Kategoria:Emakume biokimikariak
Kategoria:Emakume historialariak
Kategoria:Nutrizionistak
Kategoria:Emakume ikertzaileak
Kategoria:Emakume zientzialariak
Kategoria:Emakume irakasleak